**H I R D E T M É N Y**

 Tuzsér belterületén, égetéssel a helyben keletkezett, nem komposztálható avar és kerti hulladék ártalmatlanítható.

Vasárnap és ünnepnapokon - január 1., március 15., húsvét, pünkösd, augusztus 20., október 23., november 1., és december 25-26.- az égetés szigorúan tilos.

 A napi égetést 8-19 óra közötti időszakban lehet végezni.

 Lábon álló növényzet, tarló égetése tilos.

Az avar- és kerti hulladékot kizárólag szélcsendes időben és csak olyan helyen szabad elégetni, ahol az égetés a személyi és vagyoni biztonságot nem veszélyezteti, és környezeti kárt nem okoz.

Az avar- és kerti hulladék égetése kizárólag nagykorú személy felügyelete mellett, a tűzvédelmi szabályok szigorú betartásával égethető el. Veszély esetén a tűz eloltásáról az égetést végző személy köteles gondoskodni.

A füstképződés csökkentése érdekében az avart és a kerti hulladékot előzetesen szikkasztani, szárítani kell, s az eltüzelése csak folyamatosan, kis adagokban történhet. A nagy mennyiségű füstöt termelő anyagot (nedves kerti hulladék) égetni tilos. A tüzelést végző túlzott füst- illetve koromképződés esetén köteles a tüzet eloltani, és a levegőszennyezést megszüntetni.

Tilos az avar és kerti hulladék égetése párás, tartósan ködös, esős időben, és erős szél esetén.

Égetni csak úgy szabad, hogy a keletkező hő és füst a környékében lévő zöld növényeket, fát, bokrot ne károsítsa. Amennyiben az égetéssel járó füst, bűz, pernye és hőtermelési hatásokat felerősítő időjárási körülmény alakul ki, az égetést azonnal be kell fejezni.

Az avar és kerti hulladék meggyújtásához nem használható olaj, benzin, vagy más vegyi adalékanyag és az égetendő kerti hulladék nem tartalmazhat más kommunális, illetve ipari eredetű hulladékot (különösen: műanyagot, gumit, vegyszert, festéket, gyógyszermaradványt, és egyéb veszélyes hulladékot).

Egyszerre nagyobb mennyiségű avar- és kerti hulladék égetési szándék esetén a szomszédokat előzetesen tájékoztatni kell az égetés várható időpontjáról. Az égetés egy alkalommal maximum 4 óra időtartamig tarthat.

 Tilos égetni egészségügyi, oktatási, kulturális és szociális intézmények, nyitott sportlétesítmények 100 méteres körzetében az intézmény működésének ideje alatt, valamint az egyházi és vallási rendeltetésű ingatlanok 100 méteres körzetében az egyházi szertartások, rendezvények ideje alatt.

 Tilos az avar és növényi hulladék égetése vonalas létesítmény (közút, vasút, töltés) mentén a létesítmény tengelyétől számított 100 méteren belül.

Az égetés helyszínén olyan eszközöket és felszereléseket kell készenlétben tartani, amelyekkel a tűz terjedése biztonsággal megakadályozható, a tűz eloltható, így különösen kerti locsolótömlőt, vagy legalább az adott tűz oldásához kellő mennyiségű vizet, tűz oltására alkalmas tűzoltó készüléket, lapátot, ásót, vasvillát, vagy egyéb kézi szerszámot.

Az égetés befejezésével a tüzet el kell oltani és a parázslást – vízzel, földtakarással, kézi szerszámokkal – meg kell szüntetni. A tűz kihunyásáról a tűzgyújtás helyszínének elhagyása előtt meg kell győződni.

 **Tuzsér Nagyközségi Önkormányzat**